คปภ.ลดเบี้ยประกันอัคคีภัย 5-20% ให้เจ้าของกิจการเป็นของขวัญปีใหม่
&nbsp;&nbsp;&nbsp;นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.ร่วมกับสมาคมประกันวินาศภัยปรับปรุงอัตราเบี้ยประกันอัคคีภัยสำหรับผู้ประกอบการหรือเจ้าของกิจการ เช่น อาคารสำนักงาน โรงงาน โรงแรม โรงเรียน ห้างสรรพสินค้า โกดังสินค้า โรงพยาบาล ธนาคาร โชว์รูม คลินิก และร้านค้า ให้มีความเหมาะสมและเป็นธรรมยิ่งขึ้น
4 ธ.ค. 2552

นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.ร่วมกับสมาคมประกันวินาศภัยปรับปรุงอัตราเบี้ยประกันอัคคีภัยสำหรับผู้ประกอบการหรือเจ้าของกิจการ เช่น อาคารสำนักงาน โรงงาน โรงแรม โรงเรียน ห้างสรรพสินค้า โกดังสินค้า โรงพยาบาล ธนาคาร โชว์รูม คลินิก และร้านค้า ให้มีความเหมาะสมและเป็นธรรมยิ่งขึ้น
   ทั้งนี้ ได้ปรับลดอัตราเบี้ยประกันอัคคีภัยลงจากเดิม 5-20 % ทุกประเภทกิจการ โดยกำหนดอัตราเบี้ยประกันภัยตามชั้นของเมืองในต่างจังหวัดจากเดิมกำหนดไว้ 5 ชั้น เหลือเพียง 3 ชั้น ซึ่งจะทำให้ผู้เอาประกันภัยเสียเบี้ยประกันภัยลดลง และเพิ่มการให้ส่วนลดเบี้ยประกันภัยสำหรับผู้เอาประกันภัยที่มีมาตรการป้องกันอัคคีภัยที่ดี เช่น มีการจัดเจ้าหน้าที่รักษาความปลอดภัยประจำการตลอด 24 ชั่วโมง  การจัดเตรียมทีมดับเพลิง การฝึกซ้อมอพยพหนีไฟ การติดตั้งโทรทัศน์วงจรปิด แผนผังแสดงจุดติดตั้งอุปกรณ์ดับเพลิงและเส้นทางอพยพหนีไฟ และการมีแผนฉุกเฉิน เพื่อเป็นการส่งเสริมให้ผู้เอาประกันภัยมีความใส่ใจในการจัดให้มีระบบการจัดการที่ดี ลดโอกาสที่จะเกิดอัคคีภัย และเกิดความสูญเสียต่อชีวิตและทรัพย์สินของตนเองและบุคคลภายนอกอันจะส่งผลดีต่อสังคมโดยส่วนรวม
   อย่างไรก็ตาม การปรับปรุงอัตราเบี้ยประกันอัคคีภัยดังกล่าวจะมีผลบังคับใช้สำหรับผู้ทำประกันอัคคีภัยสำหรับสถานประกอบการต่างๆ ที่มีระยะเวลาเอาประกันภัยเริ่มตั้งแต่วันที่ 1 ม.ค. 2553  เป็นต้นไป ดังนั้น จึงขอเชิญชวนให้ผู้ประกอบการหรือเจ้าของกิจการทั่วประเทศได้ทำประกันอัคคีภัยให้มากขึ้น โดยผู้ที่ยังไม่ได้ทำประกันภัยหรือผู้เอาประกันภัยที่มีกรมธรรม์ประกันภัยใกล้จะหมดอายุให้รีบจัดทำประกันภัยตั้งแต่วันที่ 1 ม.ค. 2553 เป็นต้นไป